Bedo gi winjruok maber gi Nyasaye kokalo kuom Kristo (1-11)
Tho kokalo kuom Adam, ngima kokalo kuom Kristo (12-21)
Richo kod tho nolandore kuom ji duto (12)
Tim makare mar ng’ato achiel (18)
5 Kuom mano, nikech koro osekwanwa kaka joma kare kokalo kuom yie, wabeduru gi kuwe e kindwa gi Nyasaye kokalo kuom Ruodhwa Yesu Kristo,2 ma kuome bende waseyudoe thuolo mar chopo ir Nyasaye mondo wayud ng’wonone mogundho ma koro wan-go nikech yie; wamoruru nikech wan gi geno mar yudo duong’ mar Nyasaye.3 To ok mano kende, to wamoruru bende sama wayudo masiche, nimar wang’eyo ni masira nyago kido mar sinani;4 kae to sinani miyo ng’ato bedo ng’at ma Nyasaye oyiego; kae to bedo ng’at ma Nyasaye oyiego kelo geno,5 to geno ok kel wich-kuot; nimar hera mar Nyasaye oseol ei chunywa kokalo kuom roho maler ma nomiyowa.6 Nikech adier kane pod wanyap, Kristo ne otho ne joma richo e kinde sie ma ne oseket.7 Nimar tek ahinya mondo ng’ato otho e lo ng’at makare; to samoro ng’ato nyalo yie tho ne ng’at maber.8 Kata kamano, Nyasaye nyiso hera moherowago kama: ni kane pod wan joricho, Kristo ne othonwa.9 Kuom mano, nikech wan gadier ni rembe osemiyo okwanwa kaka joma kare, ibiro reswa kokalo kuome, mondo mirimb Nyasaye kik binwa.10 Nimar kane wan wasik Nyasaye, tho mar Wuode nokelo winjruok maber e kindwa kode, omiyo wan gadier ni ngimane biro resowa nikech koro wasebedo gi winjruok maber gi Nyasaye.11 To ok mano kende, to wamor bende kuom Nyasaye ma koro wasebedogo gi winjruok maber kokalo kuom Ruodhwa Yesu Kristo.12 Mano e momiyo, kaka richo nodonjo e piny kokalo kuom ng’ato achiel, kendo tho nobiro kokalo kuom richo, tho nolandore kuom ji duto nikech giduto ne gisetimo richo—.13 Nimar richo ne ni e piny kane Chik pok obiro, to onge ng’at minyalo kwan kaka jaricho ka chik onge.14 Kata kamano, tho nolocho kaka ruoth chakre gi Adam nyaka Musa, kata mana e wi joma ne ok otimo richo ma chal gi ketho mar Adam, ma en jal ma chalre e yore moko gi ng’at ma ne onego obi.15 Gima richo kelo opogore gi mich ma Nyasaye chiwo. Nikech ka kuom ketho mar ng’at achiel ji mang’eny ne otho, ng’wono mogundho mar Nyasaye kod mich mochiwo nono nokelo ber mathoth ne ji mang’eny. Michno ne ochiw kanyachiel gi ng’wono mogundho kokalo kuom ng’ato achiel, ma en Yesu Kristo.16 E wi mano, gima richo mar ng’ato achiel nokelo opogore gi gima mich ma Nyasaye chiwo nono kelo. Nikech bura ma ne ong’ad bang’ ketho mar ng’at achiel nokelo kum mar tho, to mich ma nobiro bang’ ketho mar ji mang’eny nomiyo okwan-gi kaka joma kare.17 Nimar ka richo mar ng’ato achiel nomiyo tho olocho kaka ruoth, wanyalo bedo gadier ni ji biro bedo mangima mi giloch kaka ruodhi nikech ng’ato achiel, ma en Yesu Kristo. Mano en nikech giyudo mich michiwo nono ma miyo ikwanogi kaka joma kare kokalo kuom ng’wono mogundho mar Nyasaye.18 Omiyo, mana kaka kokalo kuom richo mar ng’ato achiel, oganda dhano duto noyudo kum mar tho, e kaka bende kokalo kuom tim makare mar ng’ato achiel, oganda dhano duto ikwano kaka joma kare mondo giyud ngima.19 Nimar mana kaka kokalo kuom tim ng’ato achiel mar tamruok luwo chik, ji mang’eny nobedo joricho, e kaka bende kokalo kuom tim ng’ato achiel mar luwo chik, ji mang’eny ibiro kwan kaka joma kare.20 Koro Chik nobiro mondo richo obed mogundho. To kama richo nogundhoe, ng’wono mogundho mar Nyasaye ne omedoree moloyo.21 Mondo ang’o otimre? Mondo eka kaka richo nolocho ka ruoth kanyachiel gi tho, kamano bende ng’wono mogundho mar Nyasaye oloch ka ruoth e tim makare mondo okel ngima ma nyaka chieng’ kokalo kuom Yesu Kristo Ruodhwa.
luo_Latn luo_Latn luo_Latn luo_Latn luo_Latn